Γαλατόπιτα Χαλκιδικής, παχιά και πλούσια, με ρύζι
Πληθωρική αυτή η γαλατόπιτα, μιας και περιέχει ρύζι αλλά και μαρέγκα που αναμειγνύεται με το γάλα της γέμισης. Φτιάξτε τη από το προηγούμενο βράδυ και σερβίρετέ τη με τον πρωινό καφέ!
1 φλιτζ. τσαγιού ρύζι Καρολίνα Σερρών , 2 λίτρα κατσικίσιο γάλα, πλήρες (ή αγελαδινό, αν προτιμάμε), 1 νεροπότηρο (300 γρ.) ζάχαρη , ελάχιστο αλάτι, 6 αυγά, χωριστά οι κρόκοι από τα ασπράδια , 1 κουτ. γλυκού κανέλα σε σκόνη , ξύσμα από 1 πορτοκάλι , 1-2 φύλλα κρούστας , λίγο βούτυρο αγελαδινό, λιωμένο, για το άλειμμα
Για να φτιάξουμε γαλατόπιτα Χαλκιδικής, παχιά και πλούσια, με ρύζι, ξεκινάμε ξεπλένοντας καλά το ρύζι κάτω από τρεχούμενο νερό, μέσα από λεπτό σουρωτήρι, μέχρι το νερό να βγει εντελώς διαυγές. Το ρίχνουμε σε μεγάλη κατσαρόλα μαζί με το γάλα, τη μισή ποσότητα ζάχαρης και λίγο αλάτι. Βράζουμε σε μέτρια φωτιά, ανακατεύοντας πολύ συχνά για 10-15 λεπτά, μέχρι να μαλακώσει το ρύζι και να σχηματιστεί ένα μείγμα σαν ζουμερό ρυζόγαλο. Αποσύρουμε από τη φωτιά, αδειάζουμε το μείγμα σε μεγάλο μπολ και το αφήνουμε να κρυώσει για 45-60 λεπτά.Σε ένα μπολ χτυπάμε με το μίξερ χειρός τα ασπράδια με την υπόλοιπη ζάχαρη μέχρι να γίνουν μαρέγκα με μαλακές κορφές. Ρίχνουμε έναν έναν τους κρόκους και χτυπάμε σε μέτρια προς χαμηλή ταχύτητα μέχρι να ενσωματωθούν. Προσθέτουμε την κανέλα και το ξύσμα και χτυπάμε ελάχιστα ακόμα.Αδειάζουμε το μείγμα στο μπολ με το ρυζόγαλο και ανακατεύουμε με ελαστική σπάτουλα μέχρι τα δύο μείγματα να ενωθούν.Προθερμαίνουμε τον φούρνο στους 180°C.Βουτυρώνουμε το ταψί και στρώνουμε εκεί ένα ή δύο φύλλα κρούστας απλωτά, ώστε να καλύψουμε και τα τοιχώματα του ταψιού. Κόβουμε τις άκρες που εξέχουν και τα βουτυρώνουμε.Αδειάζουμε εκεί την κρέμα του ρυζόγαλου και ισιώνουμε την επιφάνεια. Φουρνίζουμε και ψήνουμε τη γαλατόπιτα για 45 λεπτά, μέχρι η επιφάνειά της να εμφανίσει μια ρόδινη κρούστα και το φύλλο να ξεκολλάει από τα τοιχώματα του ταψιού.Τη σερβίρουμε χλιαρή ή σε θερμοκρασία δωματίου.
Γάλα,Ζάχαρη,Ρύζι,Απόκριες